1% ของประชากร มีทรัพย์สินรวมกันเท่าไร
ประชากรบนโลกมีทั้งหมด 7,600 ล้านคน 1% ของตัวเลขนี้คือ 76 ล้านคน แต่ถ้านับทรัพย์สินทั้งหมดของคน 1% นี้ พวกเขาจะถือครองทรัพย์สินประมาณครึ่งหนึ่งของ ทรัพย์สินคนทั้งโลกรวมกัน  ขณะที่อีกด้านหนึ่ง ประชากรกว่า 3,800 ล้านคน มีเงินใช้ไม่ถึงวันละ 180 บาท เรื่องนี้น่าสนใจอย่างไร วันนี้ลงทุนแมนจะเล่าให้ฟัง
27 ต.ค. 2561

1% ของประชากร มีทรัพย์สินรวมกันเท่าไร / โดย ลงทุนแมน
ประชากรบนโลกมีทั้งหมด 7,600 ล้านคน
1% ของตัวเลขนี้คือ 76 ล้านคน
แต่ถ้านับทรัพย์สินทั้งหมดของคน 1% นี้
พวกเขาจะถือครองทรัพย์สินประมาณครึ่งหนึ่งของ ทรัพย์สินคนทั้งโลกรวมกัน
ขณะที่อีกด้านหนึ่ง ประชากรกว่า 3,800 ล้านคน มีเงินใช้ไม่ถึงวันละ 180 บาท
เรื่องนี้น่าสนใจอย่างไร วันนี้ลงทุนแมนจะเล่าให้ฟัง
ในปี 2017 ถ้าเรารวมทรัพย์สินของทั้งโลกจะได้เท่ากับ 9,072,000,000,000,000 บาท (9,072 ล้านล้านบาท)
ซึ่งทรัพย์สินทั้งโลกส่วนใหญ่จะอยู่ใน 5 ประเทศ ดังนี้
1.สหรัฐอเมริกา 3,031 ล้านล้านบาท
2.จีน 940 ล้านล้านบาท
3.ญี่ปุ่น 765 ล้านล้านบาท
4.สหราชอาณาจักร 454 ล้านล้านบาท
5.เยอรมนี 444 ล้านล้านบาท
ใน 5 ประเทศนี้
มีคนที่เป็น Millionaire (33 ล้านบาท) จำนวน 24 ล้านคน
ขณะที่คนเป็น Billionaire (33,000 ล้านบาท) มีเพียง 1,086 คน
มีข้อมูลที่น่าสนใจคือ
ถ้านับบุคคลที่มีทรัพย์สินมากที่สุดในโลก 10 อันดับแรก
7 ใน 10 ลำดับจะเป็นคนอเมริกัน
ซึ่งมีทรัพย์สินรวมกันกว่า 17.4 ล้านล้านบาท มากกว่ามูลค่าทางเศรษฐกิจ (GDP) ของประเทศไทยทั้งประเทศที่ 14.7 ล้านล้านบาท เสียอีก
ที่น่าสนใจก็คือ ใน 5 ประเทศที่กล่าวมานี้ เป็น 5 ประเทศที่มี GDP สูงสุด 5 ลำดับแรกของโลก โดยมีมูลค่ารวมกัน 1,380 ล้านล้านบาท หรือ 53% ของ GDP ของโลก
พออ่านมาถึงตรงนี้ เราน่าจะพอเห็นภาพว่า ทรัพย์สินในโลกใบนี้กระจุกตัวอยู่เพียงกับคนไม่กี่กลุ่มและไม่กี่ประเทศเท่านั้น
ดังนั้น จึงไม่น่าแปลกใจที่ประชากรประมาณ 76 ล้านคนหรือเพียง 1% ของประชากรทั้งหมด จะถือครองทรัพย์สินรวมกันกว่า 4,536 ล้านล้านบาทหรือประมาณครึ่งหนึ่ง ของทรัพย์สินบนโลกใบนี้
แต่อีกมุมหนึ่งของโลกเรา มีคนอีกกว่า 3,800 ล้านคนหรือครึ่งหนึ่งของประชากรในโลก กำลังใช้ชีวิตด้วยเงินที่ต่ำกว่า 180 บาทต่อวัน
ขณะที่ประมาณ 760 ล้านคน หรือ 10% ของประชากรบนโลกนั้นมีเงินใช้ต่ำกว่าวันละ 62 บาท ซึ่งถือเป็นกลุ่มคนที่อยู่ต่ำกว่าเส้นแบ่งความยากจนของธนาคารโลก
ถ้าถามว่าประเทศที่จนที่สุดในโลก 5 ลำดับแรกมีเงินใช้วันละกี่บาท?
1.เซาท์ซูดาน มีเงินใช้วันละ 22 บาท
2.บุรุนดี มีเงินใช้วันละ 30 บาท
3.มาลาวี มีเงินใช้วันละ 30 บาท
4.สาธารณรัฐแอฟริกากลาง มีเงินใช้วันละ 38 บาท
5.เยเมน มีเงินใช้วันละ 40 บาท
ที่น่าสนใจคือ GDP ของ 5 ประเทศนี้รวมกันเท่ากับ 1.1 ล้านล้านบาท หรือเพียง 30% ของทรัพย์สินของ Jeff Bezos ผู้ก่อตั้ง Amazon ที่มีทรัพย์สินกว่า 3.6 ล้านล้านบาท
เรื่องราวทั้งหมดนี้กำลังบอกอะไรแก่เรา
การที่คนเราจะสามารถสร้างทรัพย์สินขึ้นมานั้น เกิดจากอะไร?
สถานที่ที่เราเกิด สภาพแวดล้อม ความสามารถของเรา หรือแม้แต่เรื่องโชคชะตา อาจเป็นหนึ่งในปัจจัยที่จะเอื้อให้เราสามารถสร้างทรัพย์สินหรือความมั่งคั่งได้
แต่ไม่ว่าจะเป็นแบบไหน สิ่งหนึ่งที่เราต้องยอมรับก็คือ ในโลกของเรา สังคมของเรา ยังมีความแตกต่างกันอย่างมาก
บางคนคิดว่าพรุ่งนี้จะไปกินของอร่อยที่ไหนดี
แต่ยังมีคนจำนวนมากที่ไม่รู้ว่าจะมีอาหารสักชิ้นตกถึงท้องในวันพรุ่งนี้หรือไม่
ยังมีคนจำนวนมากที่ไม่รู้ว่าวันพรุ่งนี้จะนอนที่ไหน
ดังนั้น ถ้าวันนี้ เราพอจะมีทรัพย์สิน มีโอกาสในการทำมาหากิน
ขอให้คิดว่าเราโชคดีกว่าอีกหลายร้อยล้านคนที่กำลังเฝ้ารอโอกาสนั้นอยู่
และถึงแม้ว่าเราจะมีทรัพย์สินไม่มากก็ไม่เป็นไร เพราะจริงๆ แล้วเราอาจจะไม่จำเป็นต้องวัดกันที่ทรัพย์สิน
โลกนี้ยังมีแง่มุมอื่นให้เปรียบเทียบอีกมากมาย ทั้งในด้าน ความสุข และ เวลา
คนที่มีทรัพย์สินมาก ก็อาจไม่ได้แปลว่าเขาจะมีความสุข หรือมีเวลาให้ใช้ชีวิตมากเสมอไป
คนเรา ไม่ว่าจะมีทรัพย์สินมากมายเพียงใด สุดท้ายก็จะถูกจำกัดด้วยอายุขัยของเรา
ศึกษาโลกให้กว้าง เรียนรู้ที่จะสนุกกับมันทุกวัน
เพราะจริงๆ แล้วชีวิตของคนเรา
มันอาจจะสั้นกว่าที่เราคิด..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
- 
-
-
-
-
-